b'\n_START_ARTICLE_\nJesse Dudas\n_START_SECTION_\nSeuraura\n_START_PARAGRAPH_\nDudas aloitti j\xc3\xa4\xc3\xa4kiekkoilun 7-vuotiaana albertalaisessa intiaanireservaatissa. WHL-joukkue Lethbridge Hurricanes varasi h\xc3\xa4net 65. pelaajana kes\xc3\xa4ll\xc3\xa4 2003. Dudas pelasi kauden 2003\xe2\x80\x932004 viel\xc3\xa4 p\xc3\xa4\xc3\xa4asiassa AMHL-joukkue St. Albert Raidersissa, kunnes h\xc3\xa4n pelasi 16 vuotta t\xc3\xa4ytetty\xc3\xa4\xc3\xa4n nelj\xc3\xa4 WHL-ottelua. Kesken kauden 2005\xe2\x80\x932006 Dudas siirtyi Hurricanesista Prince George Cougarsiin. H\xc3\xa4nest\xc3\xa4 odotettiin parhaillaan toisen kierroksen varausta NHL:n varaustilaisuuteen 2006 ja Dudas onnistui hyvin seurojen testeiss\xc3\xa4. Loukkaantumiset kuitenkin laskivat h\xc3\xa4nen arvioitaan ja lopulta Columbus Blue Jackets varasi Dudasin kuudennella kierroksella 159. pelaajana._NEWLINE_Kaudella 2006\xe2\x80\x932007 Dudas pelasi loukkaantumisten vuoksi vain 32 ottelua. Kesken kauden 2007\xe2\x80\x932008 h\xc3\xa4n vaihtoi WHL-seuraansa Cougarsista Swift Current Broncosiin, josta Dudas siirtyi kaudeksi 2008\xe2\x80\x932009 puolestaan Regina Patsin paitaan. H\xc3\xa4n pelasi Patsissa j\xc3\xa4lleen vain 19 ottelua k\xc3\xa4sivamman vuoksi. Kev\xc3\xa4\xc3\xa4ll\xc3\xa4 2009 Dudas pelasi viisi ottelua ECHL-joukkue Charlotte Checkersin paidassa. Loukkaantumiset haittasivat h\xc3\xa4nen kehityst\xc3\xa4\xc3\xa4n lopulta sen verran, ett\xc3\xa4 Dudas ei saanut ammattilaissopimusta Pohjois-Amerikasta. Vuosina 2009\xe2\x80\x932011 h\xc3\xa4n pelasi IHL-joukkue Bloomington PrairieThunderissa sek\xc3\xa4 CHL-liigan Corpus Christi IceRaysissa ja Texas Brahmasissa. Kauden 2011\xe2\x80\x932012 Dudas vietti senioriliiga NPHL:n Horse Lake Chiefsissa._NEWLINE_Kaudeksi 2012\xe2\x80\x932013 Dudas siirtyi CHL-joukkue Bloomington Blazeen, jonka eniten maaleja tehnyt puolustaja h\xc3\xa4n oli 14 osumallaan Travis Granboisin kanssa. Loppukaudesta Dudas siirtyi ECHL-joukkue Orlando Solar Bearsiin. Kauden 2013\xe2\x80\x932014 h\xc3\xa4n pelasi CHL-joukkue Wichita Thunderissa, jonka eniten maaleja tehnyt puolustaja Dudas oli 14 osumallaan. Kaudeksi 2014\xe2\x80\x932015 h\xc3\xa4n siirtyi serkkunsa Frank Banhamin suosituksesta Unkariin ja teki vuoden mittaisen sopimuksen MOL Ligan Miskolci Jegesmedv\xc3\xa9kin kanssa. Dudas teki pelipaikastaan huolimatta yli piste per peli -tahdilla 37 runkosarjaottelussa tehot 11+32=43, joilla h\xc3\xa4n voitti liigan puolustajien piste- ja sy\xc3\xb6tt\xc3\xb6p\xc3\xb6rssin. Dudas voitti my\xc3\xb6s MOL Ligan j\xc3\xa4\xc3\xa4hyp\xc3\xb6rssin 169 minuutillaan. Kev\xc3\xa4\xc3\xa4n 2015 pudotuspeleiss\xc3\xa4 h\xc3\xa4n jakoi tehoilla 6+5=11 maalip\xc3\xb6rssin voiton HC Nov\xc3\xa9 Z\xc3\xa1mkyn Marek Uramin kanssa ja oli tehokkain puolustaja. Dudas voitti kauden p\xc3\xa4\xc3\xa4tteeksi sek\xc3\xa4 MOL Ligan mestaruuden, Unkarin-mestaruuden ett\xc3\xa4 Unkarin Cupin. H\xc3\xa4net valittiin MOL Ligan parhaaksi puolustajaksi._NEWLINE_Toukokuussa 2015 Dudas siirtyi aluksi kolmen viikon try-out -sopimuksella SM-liigajoukkue Turun Palloseuran harjoitusvahvuuteen. Kes\xc3\xa4kuussa h\xc3\xa4nen kerrottiin j\xc3\xa4\xc3\xa4neen ilman jatkosopimusta. Dudas teki jatkosopimuksen Miskolci Jegesmedv\xc3\xa9kin kanssa, mik\xc3\xa4 mahdollisti h\xc3\xa4nelle oikeuden edustaa Unkarin maajoukkuetta. Hein\xc3\xa4kuussa 2015 Dudasilla kerrottiin olevan my\xc3\xb6s TPS:n kanssa optio kaudesta 2016\xe2\x80\x932017._NEWLINE_Dudas k\xc3\xa4ytti TPS:n kanssa olleen optionsa toukokuussa 2016 ja siirtyi joukkueeseen vuoden mittaisella sopimuksella kaudeksi 2016\xe2\x80\x932017. H\xc3\xa4n ehti pelata kuitenkin vain kaksi er\xc3\xa4\xc3\xa4 Mestarien liigaa, kunnes Dudas joutui sivuun yl\xc3\xa4vartalovamman vuoksi. H\xc3\xa4nen sopimuksensa purettiin marraskuussa 2016. Kuntouduttuaan Dudas palasi tammikuussa 2017 Unkariin ja siirtyi loppukauden sopimuksella Debreceni HK:n riveihin._NEWLINE_Kaudeksi 2017\xe2\x80\x932018 Dudas siirtyi vuoden mittaisella sopimuksella Slovakian Extraligan HC Nov\xc3\xa9 Z\xc3\xa1mkyyn.\n_START_SECTION_\nMaajoukkueura\n_START_PARAGRAPH_\nDudas edusti Unkaria MM-kilpailuissa vuonna 2016. Yhteens\xc3\xa4 h\xc3\xa4n on pelannut 12 A-maaottelua tehden kaksi sy\xc3\xb6tt\xc3\xb6pistett\xc3\xa4. H\xc3\xa4n edusti my\xc3\xb6s Canada Pacificin joukkuetta World U-17 Hockey Challengessa vuonna 2005, jolloin Dudas voitti hopeaa. H\xc3\xa4n oli seitsem\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n turnauksen tehokkain puolustaja ja jakoi joukkueensa sis\xc3\xa4isen sy\xc3\xb6tt\xc3\xb6p\xc3\xb6rssin voiton Ben Maxwellin kanssa.\n_START_SECTION_\nMuuta\n_START_PARAGRAPH_\nDudasin serkku Frank Banham pelasi urallaan 32 NHL-ottelua ja h\xc3\xa4n edusti my\xc3\xb6s my\xc3\xb6hemmin Unkarin maajoukkuetta._NEWLINE_Intiaanireservaatissa kasvaneella Dudasilla on my\xc3\xb6s unkarilaisia sukujuuria.'